સંપ્રદાયનાં સામયિકો સર્વાંગ સુંદર બને એ માટે તેઓ સતત ઉત્સાહથી થનગનતા હતા. સન 1976માં પ્રમુખસ્વામી મહારાજના આશીર્વાદથી સંપ્રદાયના પ્રથમ અંગ્રેજી સામયિક 'Swaminarayan Bliss'ની શરૂઆત કરી ત્યારથી તેઓ તેની પ્રગતિમાં અત્યંત રસ લેતા. પૂર્ણ પાઠ કરી, સૂચન કરી, સારાને બિરદાવવાનું ચૂકે જ નહીં અને ક્ષતિઓને બે વાત સારી કહી, હળવાશથી રજૂ કરે. તેઓ સૂચન સાથે એક વાત રજૂ કરતા : ‘આ તત્ત્વજ્ઞાન સર્વોપરિ છે. તેને વિશ્વ સમક્ષ મૂકવું છે. તેથી ‘સ્વામિનારાયણ બ્લિસ’ સર્વોપરિ થવું જોઈએ.’ એ જ રીતે સંપ્રદાયના પ્રથમ મહિલા સામયિક ‘પ્રેમવતી’માં પણ એમનું માર્ગદર્શન અમૂલ્ય રહેતું.